JOELE.
2.
Anatunya yuu kyau yapasi Sayone dokona wambu dupwa kamenge karasarami byara pyalapape. Kamongona yuu gii doko repeta epara dokona Juta wambu dupwa peparae pakame kumuo walu walu lalapape. 
Dokopa yuu gii doko iminjo kwuamembe lapala kopa soo pyarambwara. Aimbu ama soo kaeyo doko yuu kyau dupwa minyarambu nyuo imisa pupurapala yuu sembelyamo pingi dopale ingilyamo. Wamba randa dopale yale mende epa nange dokona dee rengyana dopale mende epa nalu nao narako. 
Dokopa isareme rao otenge dopale ingyuo aimbumi ee wara pisi dupwa nao otarami. Aimbumi ene nao panya parami dorena doko ee Etene yale seramo wambo kalyuo nao parami dorename ipwa kama pyasi sili laramo kandarami. Dokona bange mende aimbu dupwame yaki nyeraminyi yoko pyuo see nara. 
Nakama mena ose lenge kambu nyera. Yanda pelana piso puu lao makandenge dopale ingyuo makandarami. 
Aimbu dupwa yuu kyau ketae dupwana makandenge dokopa uliuli kilya kalu lao epele lao isareme isako poro paro lao renge dopale ingyuo pira. Nakama akali yanda pinya nyuo suku pyuo karenge dopale ingyuo maki maki pyuo kararami. 
Aimbu dupwa repe repe pyuo eparami dokopa wambu peparae pakapala nakamana lenge kambu dupwa kumasi ingyara. 
Nakama yanda pingi akali dopale ingyuo kana rondo dupwana pulyuo yanda pimwai pyalana pili lao pyuo pirami. Nakama peparae kata parami dokona kanda kanda suku piro karo papala mendasa longapala alowa pyuo ruku raka pyuo paa narami. Nakama panya paraminyi dokona bange mende sera ramo dokona karo kaeya napala mee yalapala puu pao parami. 
Dopa pyuo aimbu dupwa taone andake dokona pyalana makando pao kana kame dupwana pulyapala yalala pao anda dupwana pulyuo papala waa nenge wambu dopale ingyapala windowa kata dupwana kolo parami. 
Dopa piraminyisa yuu muu dupwa piku piku laramopa yake doko romo romo pira. Piramo dokopa neta kanape dolapo iminjiramopa bui dupwa yake dokona raa narako. 
Kamongo dokome yuu gala lele lao banya ami akali dupwa dopa pinya dapa pinya lao pii poraiyuo lamaira. Yanda singi banya pii warombo singi dupwa ama malu mee dupwa porai wakasako. Kamongona yuu gii doko koo mangepe nao randa nyuo epara dokona api mendeme paka nao mona porayapala kararase? 
Dopa piramopape epapu dakepa Kamongo dokome lao, Nakamana koo dupwana angi poraiyuo suu pyaokondali pyuo kondapala nenge naa nao ee lao yamarangyuo kondome kumuo namba karo dokona kapu kyuo ipupwa, leya. 
Nakamana komau doko mee langa kangwa napala nakamana mona anda angi kinyi kinyi kondalapape. Nakamana Kamongo Anatu keta kamba range kapu kyuo ipupwape. Anjiki pipala sakao pyuo nyingi renge doko baa keta simbwaro karenge. Baa waiya lao imbwa napala banya lalu lao lenge pii dupwa mee suu pyaro karalu karenge. Baame yuu peparae koo dupwa kame sepala randa maiya nange. 
Mende ramo namwana Kamongo Anatumi randa jelana suu pyara doko alowa pipala namwa keyange keta pyambuo ee nenge dupwa ama malu jera. Dokopa namwame nengepe waenepe dupwa Kamongo doko mairama. 
Yuu kyau Sayone dokona byara pyao dokopa wambu dupwa nenge wasaka pyuo nyuo malu palyuo epena lamailapape. 
Wambu dupwa epena lao nyuo malu palyapala Kamongona lao wato larami dokona rapa rapa pilapape. Wambu andapae dupwa lanyuo epo Wane wanake kuki dupwa nyuo malu palyuo dee wane nyaŋa dupwa opetaeko nyuo malu palyuo pirami. Kamame akali endape ene doo nyepala pisirami dupwa nakamana anda yaki nyepala ipupwapeko. 
Purisi akali Kamongome yulu pyakamyuo tembole anda kolandenge dokopa mena pyao kiso maingi rate dokopana kanya dokona yulu pingi dupwame ee lao ateŋa dapa lao lalapape. O Kamongo, embena wambu dupwa kando sakape. Yuu wakale wakale dupwana wambu dupwame namwa kando giyalya giyana pyuo kilya kando nakamana Anatu doko anja karamo laope laa nana, lape. 
Enakana Kamongo dokome banya yuu doko suu pyao kondo karapala banya wambu dupwa kondome kumuo piya. 
Baame nakama isingi lamaiyuo, Epapu nambame nakama witi jingipi ipwa waenepe olipi ipwangepe dupwa jeronopa nakama nao sikya piramopa kararami. Dokopa wambu rara menge dupwame dee nakama kilya kando laa narami, leya. 
Aimbu dupwame nakama pyalena lao dulurena karo epeyaminyi dupwa lapo yuu muiyane dokona pena laro. Dee lapo wambo epeyaminyi dupwa Kumungi Ipwa dokona ralinya nembaro. lapo enakaminyi dupwa Ipwa Kota Metiteraniane dokona ralinyi nembaroko. Dokopa nakamana yongo kumasi dupwa rumbyuo ai pyara. Nambame dopa pyuo dupwa pyao kokwa sero doko nakama peparae kando piyaminyi dokona isingi yano nyakarosa pira. 
Dokona yuu dupwa paka nalapape. Kamongo dokome nakamana lao yulu peparae pyakalyamo dokona rae maiyuo karalapape. 
Mena dupwa paka nalapape. Rambi andenge yuu dupwa kyaka yoko pyakalyilyamo. Isa dupwa jingi lyilyamoko piki isape girapo isape dupwa ando jingi malu lyuo karaminyi. 
Sayone wambu dupwa rae maiyuo karalapape. Kamongome nakama reke lao apunda kamame andake dee kamame kuki jii napala mee kapa manda minyuo jiya. Enakana apunda kapa andake kulimbuo dee wambape dopa pyuo jinginyili pyuo jiya. 
Dokopa witi lukungi mare dokona nenge dupwa soo simbwara. Girapo olipi kingingi mauli pete dokona waene welepe ipwange dokome soo simbuo pyoko pyoko lao epo nyisa pao karara. 
Aimbu malu dupwame nakamana ee jingi nao oteyaminyi ee kana dupwana nakamana bange isa peyamo peteyami dupwa nambame nakama yano pyakao jero. Doko nambame aimbu malu dupwa nakama keta peeyo lyakande. 
Epapu nakama nenge malu seramo napala sikya piramo kararami. Nakamana Kamongo Anatu yulu keyange nakamana lao pyakayamo doko lakandarami. Dokona rara lapome nambana wambu dupwa dee kamba kilya kando laka narami. 
Dokopa Isaraele wambu dupwa, namba nakama pipya repeta karalyane lao serami. Namba Kamongo nakamana Anatu doko iki dokona wakale mende kara nalyamo lao serami. Dokopa wambu dupwame nambana wambu dupwa dee kamba giyalya giyana pyuo kilya kando laka narami, leya Anatumi. 
Enakana nambame nambana Imambu wambu dupwa peparaena maralyinya laro. Dokopa nakamana ikinyipi wanenepe dupwame nambana pii boo pyao larami. Nakamana alemo dupwame kombeya pirami. Nakamana wanyane akali dupwa pii repa repa pyuo kandarami. 
Dopa piramo yuu gii dusipana mee kendemande enda akalipi dupwa keta opetaeko nambana Imambu maralyinya laro. 
Repe repe lamaiyuo dokopa yake dulunya yulu andake wambu dupwame kando yamarangwarami dopale pyuo isa yuu dokona wambu kandena lao yulu andake lapo lasaka pyuo piru. Ranjama kulimbuo soo isare rao isare sukwa doko kopa soo rali pyuo pira dusipa kandena lao lasaka piru. 
Neta doko iminjo rali pyuo kana doko ranjama ingyuo pira. Wambo dopa piparamo dokopa enakana Kamongona yuu gii koo randa doko pyaka sera. 
Dokopa mendeme Kamongona kingi lapala baa lete wai pyao nyakapili lao lara ramo doko baa nyiso pyuo nyera. Kamongome leyamuli pyuo yuu kyau Sayone dokonape dee Jerusaleme dokonape lapo mee lete kararami. Dokopa Kamongome wambu lapo rombo palyuo nyeramo dupwa kuma nao lete kararami. 
