APAKUKU.
3.
Dake poropeta akali Apakukumi ateŋa leya doko. 
Kamongo embame yulu pii doko kando siyu. Sepala namba yamarangyuo karo. Yulu andake pinginyili pyuo namwa karamano dakepa pipi. Imbu piya kandepe namwa sako karape. 
Anatu baame yuu Itome karo kamba epelyamo. Anatu poo pyasi doko baa yuu kyau Parane dokona karo epelyamo. Banya yanga paupau lenge dokome yake doko kako penge. Dokona isa yuu dokona karo baa ketae pyambuo lakandelyaminyi. 
Kamongo Anatu baa yanga paupau lao yuu pele ingyuo epenge. Banya kingi kape dokona piso yanga paupau lao epenge. Bange porainya renge doko banya kingi kape dokona yalu piru karenge. 
Anatu baame yanyi pingi doko wambu keta pena lenge. Enakana kumungi renge doko pena lenge. 
Lao karo otapelyamo dokopa yuusili minyingi. Baame lengeme kandelyamo dokopa wambu dupwa walu walu lenge. Yuu kyau sulu singi dupwa longwalya longwana pinya lenge. Pilyamopa yuu kyau baa wamba papyuo kareyamo dokopa siyamoko singi dupwa purukwo ranenge. 
Namba Kusane range wambu dupwa pakayaminyipa Mitiane wambu dupwa pakapala walu walu lao karo piyaminyi kandeyo. 
Ipwa dupwame Kamongo emba imbwanyi reteyamisi? Ipwa kota dokome embena imbu singi nyakayase? Emba kopa dokona piso epo apu milirandakuna doko embena mena oseme ipyuo minyuo penge uliuli ingyuo ralipinya lapala embena wambu dupwa dolona pyao anamena lao nyisii. 
Embame embena yanda dokome pyalana rapa rapa pinyi dokopa yanda ipyuo dokopa wanga dupwa simbwaro kareyamo dokopa Embena yuu pele dokome isa yuu doko pyao rali pii, leya. 
Dokopa yuu kyau dupwame emba kandeyami dokopa walu walu lao siyami. Siyaminyipa yake dokona piso ipwa kulimbuo isa epeyamopa Yuunya ipwa dupwa uu lao kasakole minyuo ama ketae peya. 
Peyamopa kaku walekape embena doko pundai pipala yanga paupau lao peyamosa neta kanape dolapo romo pii nao mee kareyambi. 
Emba yuu dokona imbu singi paleta yanda kata pao okosi sepala yuu muu peparaena wambu dupwa kalyuo injii. 
Embame papala embena wambu dupwa nyiso dokopa embena rombo palyasi kiŋi doko nyisiiko. Akali yulu koona mupwa ingingi doko pyapala banya letamuli pyuo pingi dupwa pyao kokwa sinya nembalu nembo nembee. 
Banya yanda pimwai dupwa ipwaŋa kulimbuli lao epo namwa pyao bolombalo lanyi nembala epeyami. Bange aya nange wambu dupwana bange dupwa yalu pyuo kingi rukyuo nyakamyuo pingi dopale ingyuo epeyami. Dopa piyaminyipape dupwana yanda singi mupwa doko embame angi keta pii. 
Embena ose akali dupwame ipwa kota dokona yanda kata peyamisa kota doko kipwa kipwa dolapona nyuo karalyapala mee dulu ketae make make manjaro kareya. 
Dopa pyuo pelyamo lao sepala walu lao kareyonosa dokome namba kambu walu walu lapala pakalyo. Pakapala nambana yongo doko wale wale lao yaku kuisi ingyapala namba kimbu doko walu walu lapala pao palinya pilyu. Anatumi namwa pyalana pilyaminyi dupwa randa mairamo yuu gii doko epelyape lao elya kalo isaro pisiru. 
Isa piki dupwa jingi lyii naramopape dee isa girapo jingi dupwa lyii naramopape dee isa olipi dupwana jingi lyii naramopape dee ee dupwa jingi lyuo pii naramopape dee sipisipi dupwa peparae kumuo otaraminyipape dee bulamakao karenge panda dupwa apa seramopape 
Kamongo Anatu baa nambana nyisingi akali dokona namba mee rae maiyuo kararo ingilyamo. 
Kamongome namba porainya renge joo karenge. Baame namba suwa kata makandapala yuu kyau pyaa narami panda mondo lao karenge dokona puu lao pingi. 
